મને થાય કે, આ વાક્ય ઉમેરવાની એમની હિંમત જ કેમ ચાલી ? ન બોલતે તો ન ચાલતે ? ન બોલ્યા હોત તો હું તો ચાલીસ-બેતાલીસના વહેમમાં જ વર્ષો સુધી ફરત ને ? હવે ઉંમર ઓછી દેખાય ને વધારે સ્માર્ટ દેખાઉં તેવી કસરતો કરવી પડશે. પહેરવેશ બદલવો પડશે. હેરસ્ટાઈલ એવી રાખીશ કે ઉંમર પૂછતાં પહેલાં કોઈ વિચાર કરે ! મેકઅપ વગર ઘરની બહાર નહીં નીકળું. રંગ ને કરચલી જ છુપાવવાનાં છે ને ? હવે તો બૌ કંપનીઓ સ્ત્રીઓની મદદે ખડે પગે તૈયાર રહે છે. તે સુંદર દેખાવા સ્ત્રીઓ શું નથી કરતી ? જમાના સાથે કદમ તો મિલાવવા પડે ને ? હોઈએ તેના કરતાં મોટા દેખાવાનો શો અર્થ ? માણસે હંમેશાં ઓછામાં રાજી રહેવું જોઈએ. સાઠ કે સિત્તેરની સ્ત્રીઓ પચાસની દેખાવા શું શું કરે છે તેની માહિતી મેળવવા મેં માથાકૂટ શરૂ કરી દીધી છે. રસ્તે જતાં હોઈએ તો જોઈને લોકો ઈમ્પ્રેસ થઈ જવા જોઈએ ને વિચારતા થઈ જવા જોઈએ કે આખરે આ સ્ત્રીની ઉંમર શું હશે ? પચાસની તો નહીં જ હોય. માં….ડ ચાલીસની લાગે છે. સાથે દીકરી કે વહુને લઈને જ નીકળવાનું એટલે ઓળખીતાં મળે તો કહી શકે કે, ‘તમે તો આનાં મમ્મી લાગતાં…. જ નથી.’ (આ વળી બીજો અટપટો આક્ષેપ !)